በኦሮሚያና ሶማሌ ክልሎች አዋሳኝ አካባቢዎች ለተፈናቀሉ ዜጎች የሚውል 500 ሚሊዮን ብር ተመደበ
በኦሮሚያና ሶማሌ ክልሎች አዋሳኝ አካባቢዎች በተፈጠሩ ግጭቶች ለተፈናቀሉ ዜጎች መቋቋሚያ የሚውል 500 ሚሊዮን ብር መንግሥት መመደቡን የኢፌዴሪ ምክትል ጠቅላይ ሚንስትር አቶ ደመቀ መኮንን ገለጹ ።የህዝብ ተወካዮች ምክር ቤት 13 አባላት ያሉት የሱፐርቪዠን ቡድን በሁለቱም ክልል የተፈናቀሉ ዜጎችን በማየትና በማወያያት አጠቃላይ ያለውን ምልከታ ትናንት ለምክር ቤቱ  አቅርቧል ።የሱፐርቪዠን ቡድኑ አስተባባሪ አቶ ጫኔ ሽመላ ለምክር ቤቱ  ባደረጉት ሪፖርት  ከጥቅምት 25 ቀን 2010 እስከ ህዳር 2 ቀን 2010 በሁለቱም ክልሎች ባሉ 9 ዞኖች በሚገኙ 16 ወረዳዎች ተፈናቃዮችን በማናገር አጠቃላይ ያሉበት ሁኔታን መመልከታቸውን ተናግረዋል ።እንደ አቶ  ጫኔ ገለጻ በክልሎቹ በተፈጠሩት ግጭቶች የበርካታ ዜጎች ህይወት መጥፋቱን፤ የአካል መጉደል ማጋጠሙን በላይ ከ700 ሺህ በላይ ዜጎች ከመኖሪያ ቀያቸው መፈናቀላቸውንና ጾታዊ የሀይል ጥቃት የደረሰባቸው እንደነበሩም ቡድኑ መረጋገጡን ጠቁመዋል።በሀለቱም ክልሎች  ያሉት  ተፈናቃዮች የትምህርት እና ጤና አገልግሎትም በተገቢውና በበቂ  ሁኔታ እያገኙ አለመሆኑን ነው ቡድኑ  መመልከቱን የጠቀሱት አቶ ጫኔ የሱፐርቪዥን ቡድኑ ሪፖርት ተፈናቃዮች የተጠለሉበት ቦታ እና የአካባቢው ፀጥታ፣ ሀብት እና ንብረታቸውና ሌሎች ሁኔታዎችን ለመዳሰስ ሞክሯል ።በክልሎቹ አዋሳኝ ድንበር አካባቢዎች  ለተፈጠረው ግጭት እልባት ለመሥጠት ፣ በሁለቱም ክልሎች ያሉትን አጥፊዎች ለህግ እንዲቀርቡ ፣ ለተፈናቃዮች እየተደረገ ያለው ዘርፈ  ብዙ ድጋፍም ይበልጥ  ለማጠናከር  የሱፐርቪዠን ቡድኑ ባለ11 ነጥብ የውሳኔ ሓሳብ ለምክር ቤቱ አቅርቧል  ።የህዝብ ተወካዮች ምክር ቤት አባላትም የቡድኑን ሪፖርት ካደመጡ በኋላ የተለያዩ ጥያቄዎችና ማብራሪያዎችን እንዲሠጣቸው ጠይቀዋል ።በምክር ቤቱ የተገኙት  ምክትል ጠቅላይ ሚንስትር  ደመቀ  መኮንን ለቀረቡት ጥያቄዎች በሠጡት ምላሽ  በሁለቱም ክልሎች  የተፈናቀሉ ወገኖችን መልሶ ለሟቋቋም ፣ የህዝብ ለህዝብ ግንኙነትን ለማጠናከርና ዘላቂ የወሰን ለማካለል ሥራዎችን ለማከናወን ጥረቶች እየተካሄዱ ይገኛሉ ብለዋል ። መንግስት የወንጀል ድርጊቶችን ለመቆጣጠር፣ ለተፈናቃዮች እርዳታ በማቅረብ እና የተለያዩ ስራዎችን በማከናወን ላይ መሆኑን ያነሱት ምክትል ጠቅላይ ሚኒስትሩ፥ ተፈናቃዮቹን ወደ ቀደመ ቀያቸው ለመመለስ በየአካባቢዎቹ ሰላማዊ ሁኔታን ለማስፈን እየተሰራ ነው ብለዋል።የአደጋ ስጋት ስራ አመራር ኮሚሽን ኮሚሽነር አቶ ምትኩ ካሳ በበኩላቸው፤ ለተፈናቃዮች  የሚደረገውን ድጋፍ  በማስመልከት ለምክር ቤቱ  በሠጡት ምላሽ እንደገለጹት በአካባቢዎቹ ህጻናትና  ሴቶችን መሠረት ባደረገ መልኩ የልየታ ሥራ ተከናውኖ  እርዳታው እየተከፋፋለ ይገኛል ብለዋል ።የፌደራል መንግሥት እያደረገ ያለው ድጋፍ አነስተኛነው በሚል  ለቀረበላቸው ጥያቄም ምግብና ምግብ ነክ ባልሆነ ድጋፍ እስካሁን ኮሚሽኑ  898 ሚሊዮን  ብር ድጋፍ ማድረጉን ለምክር ቤቱ አስረድተዋል ።በመጨረሻም ምክር ቤቱ በሁለቱ ክልሎች በነበረው ግጭት የተፈናቀሉ ዜጎችን ሁኔታ በመስክ ምልከታን  በተመለከተ በሱፐርቪዥን ቡድኑ  የቀረበውን  ሪፖርት አፅድቋል። 